google/wiki40b huggingface dataset:
Žaidimo modifikacija

Žaidimo modifikacija arba modas – tam tikri pakeitimai kompiuterinio žaidimo programinės įrangos kode, siekiant priversti žaidimą veikti kitokiu būdu nei buvo numatyta originalioje versijoje.

Aprašymas

Tokie pakeitimai gali būti daromi bet kurio žanro žaidimui, bet modifikacijos populiariausios pirmojo asmens šaudyklių, vaidmenų žaidimų ir realaus laiko strateginių žaidimų tarpe. Modus kuria tiek plačioji visuomenė, tiek žaidimų kūrėjai. Tam tikra prasme modai gali būti laikomi visiškai naujais žaidimas, tačiau jie nėra savarankiškai veikianti programinė įranga ir, norint juos paleisti, reikalauja iš naudotojo turėti įdiegtą originalią versiją.
Modifikacijų būną įvairių tipų: nauji daiktai, ginklai, veikėjai, priešai, modeliai, tekstūros, lygiai, siužeto linijos, muzika, pinigai, šarvai, gyvybių skaitiklis ir žaidimo režimai. Jie gali būti vieno žaidėjo arba kelių žaidėjų režimo pobūdžio. Modai, kurie žaidimui prideda naujo turinio, paprastai vadinami daliniais perdirbiniais, tuo tarpu modai, kuriais iš esmės sukuriamas naujas žaidimas, – visiškais perdirbiniais, o tie modai, kurie ištaiso klaidas, – neoficialiais pataisymų paketais.
Žaidimai, skirti PC platformai, dažnai projektuojami taip, kad būtų galima daryti pakeitimus kode be didelių sunkumų. Tokios modifikacijos suteikia papildomą peržaidimo vertę ir susidomėjimą. Internetas, suteikdamas daug sąnaudų nereikalaujančią terpę, skatina modifikacijų kūrimą ir platinimą, tad modifikacijos tapo svarbiais kai kurių žaidimų komercinės sėkmės veiksniais. Tokie žaidimų kūrėjai kaip „id Software“, „Valve Software“, „Mojang“, „Re-Logic“, „Bethesda Softworks“, „Firaxis“, „Crytek“, „Creative Assembly“ ir „Epic Games“ teikia plataus spektro kūrimo įrankius ir dokumentaciją, tokiu būdu padėdami modų kūrėjams ir bandydami sėkmingai pasinaudoti galima sėkme, kurios sulaukė populiarusis „Counter-Strike“, sukurtas „Half-Life“ pagrindu.
Siekiant atskirti žaidimų modifikacijas nuo originalo, pastarajam naudojamas terminas vanilla.
Suomijos himnas

Eilės

Čia pateikiami pirmas ir paskutinis Suomijos himno posmai.
A Day to Remember

A Day To Remember – JAV roko grupė, įsikūrusi Okaloje (Florida). Neretai vadinama kaip jų savito roko žanro pradininkė, dėl sunkaus roko ir pop roko junginių.
Mintis kurti savitą muzikos stilių kilo visai grupei norint išsiskirti, tuo metu, iš kitų grupių – jiems patiko tiek paprastas rokas, tiek sunkusis. Grupė greitai – lapkričio 16 d., išleis savo naują, 4-ąjį studijinį albumą pavadinimu „What Separates Me from You“.
2010 m. JAV gyventojų surašymas

2010 metų JAV gyventojų surašymas buvo 23-iasis gyventojų surašymas, vykdytas Jungtinių Amerikos Valstijų teritorijoje. Surašymas prasidėjo 2010 metų balandžio 1 dieną. Pagrindinis šio surašymo tikslas buvo gauti kuo tikslesnius duomenis. Tam tikslui įgyvendinti buvo pasitelkta 63 500 interviuotojų pagalba. Pagal surašymo duomenis, JAV gyventojų skaičius siekia 308 745 538 žmonių. Tai 9,7 procentai daugiau nei nustatyta 2000 metais vykusiame gyventojų surašyme. Didžiausias procentinis gyventojų augimas buvo užfiksuotas Nevados valstijoje, o Teksase buvo užfiksuotas didžiausias gyventojų prieaugis. Mičiganas - vientinelė JAV valstija, kurios gyventojų skaičius krito, o Kolumbijos apygardoje atvirkščiai pirmą kartą nuo 1950 metų buvo pastebėta teigiama gyventojų skaičiaus augimo dinamika.
Stasys Gudanavičius

Biografija

1950 m. baigė Kauno universitetą. 1959 m. biologijos mokslų kandidatas.
1933–1976 m. dirbo Kauno botanikos sode, Vaistinių augalų skyriaus vedėjas. Vaistinius augalus kolekcijoje sugrupavo pagal veikliuosius biologinius junginius, išvedė kelias apynių veisles.
Laitelių kaimo senosios kapinės

Istorija

Šiose kapinaitėse buvo laidojami senieji Laitelių kaimo gyventojai. Kapinaitės aptvertos nuo 1904-1910 metų. 
Jose likę keli antkapiniai paminklai su metaliniais kryžiais, statytais 1881–1882 m. Senosiose kapinėse Rimanto ir Valento Senvaičių iniciatyva pastatytas skulptūrinis kryžius (autorius – tautodailininkas Povilas Bugailiškis, 1989 m.) jų tėvams – Laitelių kaimo tremtiniams atminti.
Ona Aleknavičienė

Ona Aleknavičienė (g. 1957 m. spalio 14 d. Svetlica, Kapsuko raj.) – Lietuvos kalbininkė, humanitarinių mokslų daktarė.

Biografija

1981 m. baigė Vilniaus universitetą. 1999 m. apgynė disertaciją „Postilės perikopių šaltiniai“, humanitarinių mokslų daktarė.
1981–1992 m. leidyklos „Mokslas“, 1992–1994 m. Mokslo ir enciklopedijų leidyklos mokslinė redaktorė. Nuo 1994 m. Lietuvių kalbos instituto mokslinė darbuotoja, 2001–2002 m. Kalbos istorijos ir dialektologijos skyriaus vadovė, nuo 2001 m. vadovauja senovinių raštų duomenų bazės parengimo darbams.

Mokslinė veikla

Tiria XVI a. – XVIII a. Mažosios Lietuvos raštiją, rašomosios lietuvių kalbos ir knygos istoriją. Parengė knygą „Jono Bretkūno „Postilė“: Studija, faksimilė ir kompaktinė plokštelė“ (2005 m.). Paskelbė straipsnių apie XVIII a. pradžios lingvistine polemiką ir jos dalyvių M. Morlino, J. Perkūno, H. Lysijaus, J. Berendto veikalus bei rašytinių ir spaustuvinių šriftų raidą. Lituanistinio kompiuterinio šrifto Palemonas viena kūrėjų.
(2000–2001 m. stažavosi Halėje (Vokietija), Frico Tiseno paramos fondo stipendininkė.
Henrika Šečkuvienė-Gunevičiūtė

Henrika Šečkuvienė-Gunevičiūtė (g. 1954 m. birželio 26 d. Vilniuje) – choro dirigentė ir pedagogė.

Biografija

Mokėsi Vilniaus 22-ojoje vidurinėje mokykloje ir dainavo „Liepaičių" chore. Baigusi vidurinę mokyklą, 1972–1975 m. choro dirigavimo mokėsi Vilniaus J. Tallat-Kelpšos aukštesniojoje muzikos mokykloje (dėst. Edmundas Sapranavičius). 1974 m. dalyvavo respublikiniame jaunųjų dirigentų konkurse Klaipėdoje. Mokyklą baigusi su pagyrimu, 1975–1980 m. choro dirigavimą studijavo Lietuvos valstybinėje konservatorijoje (e. doc. pareigas K. Griauzdės klasė).
Nuo 1972 m. Respublikinių profsąjungų kultūros rūmų mergaičių choro „Liepaitės" chormeisterė, keletą metų vadovavo VI–VIII klasių mergaičių chorui.
Nuo 1992 m. Vilniaus chorinio dainavimo mokyklos „Liepaitės" mokytoja, nuo 1997 m. ikimokyklinio skyriaus vedėja.
Nuo 1994 m. Vilniaus moterų choro „Liepos" chormeisterė.
1978–1982 m. Vilniaus valstybinio pedagoginio instituto studentų dainų ir šokių ansamblio „Šviesa" chormeisterė, nuo 1980 m. rudens Estetinio lavinimo katedros dėstytoja, nuo 1989 m. vyr. dėstytoja. 1982 m. suorganizavo šio instituto merginų chorą, kurį parengė 1983 m. respublikiniam moterų ir vyrų chorų sąskrydžiui Šiauliuose ir 1985 m. respublikinei dainų šventei, prizinių vietų su juo pelnė miesto chorų apžiūrose, koncertavo Vilniuje, Leningrade, Odesoje. 1988 m. parengusi muzikos meno pažinimo programą, skaitė paskaitas instituto Istorijos – pedagogikos, Lietuvių kalbos ir literatūros ir Fizikos – matematikos fakultetų studentams; parengė muzikos mokymo metodinių priemonių.
1992 m. Vilniaus pedagoginiame universitete atgaivinus Muzikos katedrą, 1993 m. buvo įvesta papildoma muzikos mokytojo specialybė, o 1996 m. – pagrindinė. H. Šečkuvienė yra šios katedros choro dirigavimo dėstytoja ir choro studijos vadovė. Choras rengia mokomąsias programas, pasirodo koncertuose. Dirigentė yra Lietuvos chorų sąjungos narė.

Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.
Narodnaja

Narodnaja (rus. Народная) – aukščiausia Uralo kalnų viršukalnė. Stūkso Priepoliarės Urale, Chantų-Mansių autonominėje apygardoje. Aukštis 1895 m. Šlaituose yra karų, kuriuose telkšo ežerai, slūgso ledynai ir sniegynai. Būdingas alpinis reljefas su stačiais šlaitais ir giliais tarpekliais. Pats kalnas niekuo, išskyrus savo aukštį, iš aplinkinių kalnų neišsiskiria.
Kalną 1927 m. ekspedicijos į Šiaurės Uralą metu atrado geologas A. Aleškovas. Kalno pavadinimas kirčiuojamas dvejaip, kadangi nėra žinoma tiksli pavadinimo kilmė: Národnaja – pagal papėdėje tekančią Národos upę arba Naródnaja – pagal rusų kalbos žodį Народ (tauta) kaip aliuzija į „tarybinę tautą“.
Gemalas

Gemalas, embrionas (gr. ἔμβρυον) – organizmo vystymosi stadija pradedant zigota ir baigiant gimimu arba išsiritimu iš kiaušinio.
Organizmuose, kurie dauginasi lytiniu būdu, spermai apvaisinus kiaušialąstę susidaro ląstelė vadinama zigota, kuri turi abiejų tėvų DNR. Gyvūnų, augalų ir kai kurių protistų zigota pradeda dalintis mitozės būdu ir atsiranda daugialąstis organizmas. Šio proceso rezultatas yra embrionas.

Žmogaus gemalas

Žmogaus gemalas – tai raidos stadija per pirmąsias 8 savaites po apvaisinimo. Ilgą laiką nesant technikos, leidžiančios pamatyti vaisiaus išvaizdą gimdoje ankstyvose vystymosi stadijose, buvo teigiama, kad iki 12-tos savaitės gemalas mažai panašus į žmogų.
Pirmuosius tris mėnesius, kai formuojasi audiniai bei organai, gemalas labai jautrus žalingiems veiksniams, todėl nėščiajai draudžiama rūkyti, vartoti alkoholį, nepasitarus su gydytoju vartoti vaistus. Nepaisant tokių draudimų gali įvykti savaiminis persileidimas, taip pat gali formuotis įvairūs apsigimimai. Pvz., motinai susirgus raudoniuke, medikai rekomenduoja dirbtinai nutraukti nėštumą, kadangi raudoniukės virusas labai dažnai sukelia kūdikio apsigimimus.
8 savaičių gemalas jau yra akivaizdžiai panašus į gimusį žmogų, tik skiriasi proporcijos ir išsivystymas. Visos pagrindinės organų sistemos jau susiformavusios, galima skirti lytį. Gemalo ūgis – apie 4 cm.

Augalų gemalas

Augalų gemalas – tai sėklos sudėtinė dalis, maisto medžiagų sandėlis jaunam daigui maitintis. Gemalas vystosi iš apvaisintos kiaušialąstės (zigotos). Zigota tuoj apsitraukia celiuliozine sienele ir pradeda dalytis.
Dviskilčių augalų gemalas iš pradžių išleidžia aiškiai įžiūrimą šaknelę (radicula), dvi sėklaskiltes ir tarp jų įsiterpusį pumpurėlį (plumula), sudarytą iš lapų pradmenų ir stiebo augimo kūgelio.
Vienaskilčių augalų subrendusios sėklos gemalą taip pat sudaro šaknelė ir pumpurėlis. Šaknelę gaubia šakniamakštė, o pumpurėlį – diegiamakštė.
Rytų Sachalino kalnai

Rytų Sachalino kalnai arba Rytų kalnagūbris (rus. Восточно-Сахалинские горы) – kalnai Rusijoje, Sachalino salos rytinėje dalyje, sudaryti iš vidutinio aukščio kalnagūbrių virtinės. Aukštis iki 1609 m (Lopatino k.).
Kalnus sudaro daugiausia metamorfinės uolienos, būdingi seisminiai reiškiniai. Šlaituose auga kalnų taiga, Ermano beržų retmiškiai, žemosios pušies sąžalynai, kalnų tundra.
Peizažas

Peizažas (pranc. Paysage) – tapybos, grafikos arba meninės fotografijos kūrinys, kuriame vaizduojamas natūralus arba žmogaus sukurtas kraštovaizdis – kalnai, miškai, miestai ir kaimai. Peizažas dažniausiai kuriamas iš natūros arba išgalvojamas. Peizažo funkcija yra atvaizduoti ir įamžinti gamtos vaizdą. Dažniausiai peizaže vaizduojamas platus vaizdas, kurio komponentai sujungti į nuoseklią kompoziciją. Beveik visada peizaže vaizduojama žemė ar vanduo ir dangus. Oro sąlygos neretai vaidina svarbų vaidmenį peizažo kompozicijoje. Peizažas dažnai būna figūrinių kompozicijų fonas.

Istorija

Grynojo peizažo formų randama dar Mino civilizacijos freskose, kurios nutapytos apie 1500 m. pr. m. e. bei tradicinėje kinų tapyboje tušu.
Kraštovaizdžio fragmentų perteikimo motyvų galima rasti ir Senovės Egipte, Mesopotamijoje ir antikinėje Europoje (Senovės Graikijoje).
Renesanso laikotarpiu peizažas sudarė vaizduojamų biblijinių, mitologinių scenų ar portreto aplinką. XVII a. peizažas iškilo kaip savarankiškas žanras Klodo Loreno ir olandų tapytojų kūryboje. Peizažinė tapyba pradėjo klestėti XVII a. Nyderlandų mene, jos atstovai buvo Jakobas van Reisdalis (1628–1682), Meindertas Hobema (1638–1709), Albertas Keipas, Janas van Gojenas ir daugelis kitų. XVIII a. garsėjo Venecijos vedutistai − miesto peizažų kūrėjai Kanaletas, Bernardas Belotas, Frančeskas Gvardis. 
XIX a. kūrė daug garsių peizažo kūrėjų: realistai ir romantikai Kamilis Koro, Gustavas Kurbė,  Barbizono mokyklos tapytojai, Viljamas Terneris, Džonas Konsteblis, Ivanas Aivazovskis, Ivanas Šiškinas, Isakas Levitanas, Kasparas Davidas Frydrichas, impresionistai ir postimpresionistai Klodas Monė, Kamilis Pisaro, Alfredas Sislėjus, Žoržas Sera, Polis Sezanas, Vincentas van Gogas. XIX a. japonų ukijo-e garsiausių menininkų Hokusajaus ir Hirošigės geriausiai žinomi kūriniai buvo peizažai. XX a. peizažų sukūrė fovistai ir ekspresionistai. Fantastiškus, iracionalius peizažus tapė siurrealistai.
Mūrinė Ašmena

Istorija

Nuo XVI a. Lietuvos Didžiosios Kunigaikštystės didikų Dorohostaiskių valda. Mikalojus Dorohostaiskis Ašmenėlėje įkūrė evangelikų reformatų bažnyčią ir, manoma, spaustuvę. Joje (kitais duomenimis, Liubčios spaustuvėje) 1615 m. išspausdinta Kristupo Manvydo Dorohostaiskio (1562–1615 m., Lietuvos didysis maršalka, palaidotas Ašmenėlėje) „Hippica“, A. Salinarijaus „Cenzūra“. Nuo 1694 m. Ašmenėlė priklausė Sapiegoms, nuo 1678 m. iki XX a. pradžios – Važynskiams. 1694 m. pastatyta Švč. Trejybės katalikų bažnyčia, 1790 m. – Švč. Mergelės Marijos; perstatyta 1841 m., 1874 m.
1920 m. Ašmenėlę užvaldė Lenkija. 1939 m. užimta TSRS, priskirta Baltarusijos SSR. 1942–1944 m. priklausė Lietuvos generalinei sričiai (Ašmenos apskritis). 1944 m. naktį iš gegužės 13 į 14 d. Vietinės rinktinės kuopą puolė Armijos Krajovos partizanų daliniai. Žuvę 22 lietuviai palaidoti Ašmenos katalikų kapinėse.

Gyventojai

Ašmenėlės apylinkių gyvenviečių pavadinimai daugiausia lietuviškos kilmės, tačiau gyventojai gana anksti pradėjo baltarusėti – XIX a. viduryje lietuviškai kalbėjo apie 30 % parapijiečių, daugiausia parapijos pietinėje dalyje.
Edna Kiplagat

Biografija

Kiplagat karjerą tarptautinėse aukšto rango varžybose pradėjo 1996 m. sudalyvaudama pasaulio jaunimo čempionate, kuriame 3000 m bėgime pelnė sidabro medalį. Po dvejų metų bėgikė toje pačioje rungtyje pasaulio jaunimo čempionate pelnė bronzinį apdovanojimą. 2006 m. dalyvavo pasaulio kroso bėgimo čempionate, bet liko tik 13 vietoje. 2010 m. Edna Kiplagat laimėjo Los Andželo ir Niujorko maratonus. 2011 m. startavo pasaulio čempionate maratono distanciją ji įveikė per 2:28:43 ir pelnė aukso medalį.
Aleksandras Izgojevas

Biografija

Vilniaus rabinų mokyklos mokytojo sūnus. 1889 m. įstojo į Tomsko universiteto Medicinos fakultetą; nebaigė, pašalintas už dalyvavimą studentų protesto akcijose. 1900 m. baigė Odesos universiteto Teisės fakultetą, vėliau šio universiteto profesorius.
Nuo 1889 m. marksistas, vėliau socialdemokratas, nuo 1905 m. Kadetų partijos veikėjas: 1906–1918 m. jos CK narys. Nuo 1906 m. bendradarbiavo įvairiuose laikraščiuose ir žurnaluose Sankt Peterburge. 1912 m. parašė P. Stolypino biografiją. Po 1917 m. Vasario revoliucijos palaikė užsienio reikalų ministro P. Miliukovo užsienio politikos kursą, nepritarė koalicinės Laikinosios vyriausybės sudarymui. Po 1917 m. Spalio perversmo ragino organizuoti ginkluotą kovą su bolševikais. 1918 m. lapkričio – 1919 m. sausio mėn., 1919 m. rugpjūčio – 1921 m. kovo mėn., 1922 m. rugpjūčio – lapkričio mėn. tarybų valdžios kalintas. 1919–1922 m. Petrogrado viešosios bibliotekos darbuotojas. 1922 m. pabaigoje su kitais Rusijos kultūros veikėjais išsiųstas į Vokietiją. Vėliau gyveno Prahoje, Haapsalu. 1932–1933 m. laikraščio „Tallinskij russkij golos“ faktinis redaktorius. Parašė atsiminimų.
Katalikų pasaulio leidiniai

Katalikų pasaulio leidiniai, iki 2003 m. Leidykla „Katalikų pasaulis“ – leidykla prie Lietuvos vyskupų konferencijos, įkurta 1990 m. Vilniuje, Pylimo g. 27/14.

Veikla

1989 m. sausio 2 d. įsteigta leidybinė grupė prie Lietuvos vyskupų konferencijos, kuri pradėjo leisti religinį dvisavaitinį leidinį „Katalikų pasaulis“. 1990 m. liepos 2 d. žurnalo redakcija reorganizuota į leidyklą „Katalikų pasaulis“. Nuo 2003 m. balandžio 23 d. leidykla tapo UAB „Katalikų pasaulio leidiniai“.
Leidžia žinynus, kalendorius, atvirukus, periodinę spaudą.  Turi knygyną „Katalikų pasaulis“ Pranciškonų g. 3/6, Vilniuje.
Tintinas

Kilmė

Tintinas debiutavo Le Petit Vingtième (liet. Tintinas tarybinėse žemėse) 1929 m. sausio 10 d. Jis buvo labai panašus į ankstesnį Hergé sukurtą veikėją, apskritaveidį skautą vardu Totoris.
Vėlesnėse komiksų knygų serijose Tintinas yra jaunas reporteris, kuris priartėja prie įvairių pavojingų tarptautinių intrigų, kuriose jį gelbėja jo greitas mąstymas, kilnumas ir sėkmė.

Tintino aktoriai ir vieši pasirodymai

2011 m. buvo sukurtas animacinis 3D filmas Tintino nuotykiai: Vienaragio paslaptis, kurį režisavo Steven Spielberg. Taip pat prieš filmo premjerą Ubisoft išleido ir kompiuterinį žaidimą.
Danutė Eidukaitė

Danutė Eidukaitė (1929 m. liepos 12 d. Kupiškis – 1995 m. vasario 23 d. Kaunas) – lietuvių dailininkė keramikė.

Biografija

1947–1951 m. studijavo Kauno taikomosios ir dekoratyvinės dailės institute, 1951–1953 m. – Lietuvos dailės institute. 1953–1965 m. dėstė Kauno S. Žuko taikomosios dailės technikume (iki 1954 m. Kauno taikomosios dailės mokykla). 1965–1969 m. Kauno Dailės kombinato vyr. dailininkė. Nuo 1959 m. dalyvavo parodose Lietuvoje ir užsienyje; individualios parodos surengtos Kaune 1970 m., 1980 m.

Kūryba

Sukūrė funkcionalių, subtilių spalvų, su medinėmis ar iš šiaudelių nupintomis detalėmis servizų (kavos, 1968 m., 1974 m.; pusryčių, 1961 m.; vaisių, 1962 m.; vaikų, 1973 m.), archajiškų ir augalinių (dažniausiai tulpės, aguonos) formų dekoratyvinių vazų („Vaza su aselėmis“ 1971 m., „Nida“ 1972 m., „Skrydis“ 1983 m., „Vazos - taurės“ 1980–1984 m.), istorinės tematikos antglazūriniu dekoru puoštų lėkščių komplektų („Vilniaus universitetui 400“, 1979 m., „Upė Kupa“, 1980 m.), keraminių pano interjerams („Šviesa“ Joniškio kultūros namuose, 1976 m., „Raigardas“ sanatorijoje „Vilnius“ Druskininkuose, 1982 m., „Senojo pašto istorijos“ Jurbarko pašto skyriuje, 1984 m.).
Albertas Zmaila

Biografija

Mokėsi Kentraičių, Steponiškių, Dirvonėnų mokyklose, 1957 m. baigė Kuršėnų vidurinę mokyklą. Dirbo Pavenčių cukraus kombinate, mokėsi Vilniaus kultūros švietimo technikume, vaidino B. Lukošiaus įkurtame Lėlės teatre. Kurį laiką dirbo Plungės kultūros namuose meno vadovu. 1965-1992 m. Šiaulių dramos teatro aktorius, sukūrė apie 90 vaidmenų. Vėliau parengė apie tūkstantį literatūrinių renginių, kuriuose skaito P. Širvio, A. Miškinio, Maironio, J. Marcinkevičiaus, S. Nėries eiles, humoristų kūrybą.
Juozas Grigiškis

Juozas Grigiškis (1896 m. rugsėjo 30 d. Gurjevas, dab. Atyrau, Kazachija – 1942 m. sausio 1 d. Nekrasovka, Parbigo rajonas, Tomsko sritis) – Lietuvos karinis veikėjas, pulkininkas.

Biografija

Baigė du Maskvos aukštesniosios technikos mokyklos kursus. Pašauktas į Rusijos imperijos kariuomene, baigė Pirmąją Peterhofo praporščikų mokyklą. 1919 m. gegužės mėn. savanoriu stojo į Lietuvos kariuomenės Aviacijos dalį. Nuo 1920 m. gegužės mėn. Aviacijos dirbtuvių vedėjas, nuo 1920 m. rugsėjo mėn. Aviacijos parko vadas. 1930 m. baigė Aukštuosius karininkų kursus. Nuo 1932 m. spalio 1 d. Karo aviacijos Techninio skyriaus, nuo 1935 m. gruodžio mėn. Tiekimo skyriaus viršininkas. 1938 m. pulkininkas.
TSRS okupavus Lietuvą ir 1941 m. likvidavus Lietuvos karo aviaciją, atleistas iš kariuomenės. 1941 m. birželio 14 d. NKVD suimtas ir su šeima ištremtas į Nekrasovką.
Ed Broadbent

Biografija

Tarnavo Kanados karo aviacijoje. 1950 – 1960 m. dirbo mokytoju JAV. 1965 m. baigė Toronto universitetą, teisės daktaras, ir Londono aukštąją ekonomikos ir politikos mokyklą, filosofijos daktaras.
Nuo 1965 m. – Naujosios demokratijos partijos (NDP) tarptautinio skyriaus vadovas, 1974 – 1989 m. – partijos lyderis. Jam vadovaujant NDP pasiekė geriausią rinkimų rezultatą – 1988 m. parlamento rinkimuose gautos 43 vietos. 1980 m. pripažintas geriausiu Kanados politiku.
1968 – 1990 m. ir 2004 – 2006 m. – Kanados parlamento Bendruomenių rūmų narys.
1989 – 1996 m. – Tarptautinio Žmogaus teisių ir demokratijos plėtros centro direktorius.
Nuo 1976 m. – Socialistų Internacionalo pirmininko pavaduotojas.
1993 m. gavo aukščiausią Kanados apdovanojimą – Kanados ordiną.
FK Snoras-LGVJA

Istorija

Komanda įkurta prie banko „Snoras“. 2008 m. debiutavo SFL ir LFF taurės varžybose. 2010 m. dalis komandos prisijungė prie Vėtra-2 Vilnius klubo. „Snoras“ dalyvauja ir senjorų varžybose.
Dvejetainė skaičiavimo sistema

Dvejetainė skaičiavimo sistema – skaičiavimo sistema, išreiškianti skaitines reiškmes naudojant du simbolius – 0 ir 1. Dėl paprasto įgyvendinimo skaitmeninėje elektronikoje naudojant loginius elementus, dvejetainė skaičiavimo sistema yra naudojama kompiuteriuose ir kituose elektroniniuose prietaisuose, tačiau pati sistema nėra naujas išradimas. Tokia, kokia naudojama dabar, dvejetainė sistema pirmą kartą aprašyta Gottfried Leibniz 1679 metų straipsnyje Explication de l'Arithmétique Binaire. Tarp daug kuo panašių sistemų yra ir žymiai senesnių, pavyzdžiui, senovės egiptiečių Horo akis.
Dvejetainis skaičius gali būti išreikštas tam tikra bitų (dvejetainių skaitmenų) seka. Pvz., skaičius 667 dvejetainių kodu gali būti užrašytas taip: 1010011011. Skaičiai nebūtinai turi būti sveikieji. Pavyzdžiui, 1,5 dvejetainėje sistemoje gali būti užrašoma kaip 1,1 o 1,25 kaip 1,01.
Beslėgė vandens talpykla

Beslėgė vandens talpykla – vandens talpykla, skirta vandens atsargoms laikyti bei pirmojo ir antrojo kėlimo siurblinių veikimui reguliuoti (jie įrengiami ties žemės paviršiumi ir, saugant vandenį nuo užšalimo, užberiami žemėmis, todėl dar vadinami požeminiais rezervuarais). Dažnai beslėgiuose rezervuaruose laikomos ir priešgaisrinės vandens atsargos bei vandens atsargos savoms vandentiekio reikmėms (filtravimo užpildams plauti). Rezervuaruose numatomi kontroliniai matavimo prietaisai (rodmenims perduoti į dispečerinę), bei priemonės vandens ėminiams paimti. Kad geriamasis vanduo neužsistovėtų rezervuaruose, neprarastų kokybės, turi būti užtikrinta, kad visas vandens tūris rezervuare pasikeistų ne ilgiau kaip per 48 valandas.

Parametrai

Vandens rezervuarai būna stačiakampiai ir apvalūs. Didesni kaip 600 m3 rezervuarai yra apvalios ir stačiakampės formos. Apvalios formos monolitiniai gelžbetoniniai rezervuarai būna iki 2000 m3 talpos. Stačiakampių rezervuarų talpa siekia iki 20 000 m3. Vandens gylis rezervuare buna 3 – 6 metrai, plotis 3 – 12 metrų.
Tilde

Lokalizavimas ir vertimai

Bendrovės teikiamomis programinės įrangos lokalizavimo bei techninės dokumentacijos vertimo paslaugomis naudojasi tokios tarptautinės bendrovės kaip „Microsoft“, „SAP“, „Microsoft Business Solutions“ („Axapta“, „Navision“), „Oracle“, „IBM“, „Adobe“, „Hewlett Packard“, „Motorola“, „Nokia“, „Roche“, „Samsung“, „Sony Ericsson“, „Siemens“, „Volvo“ ir kitos.

Lietuvių kalbos palaikymas

Kompiuterių vartotojams geriausiai žinoma „Tilde IT“ veiklos kryptis – lietuvių kalbos palaikymo programinės įrangos „Tildės Biuras“ kūrimas. Įmonė skatina vartoti lietuvišką IT terminologiją, rinkdamasi terminus visuomet atsižvelgia į Valstybinės lietuvių kalbos komisijos reikalavimus ir rekomendacijas, glaudžiai bendradarbiauja su Lietuvių kalbos ir Matematikos institutais, taip pat – ir su didžiausiomis tarptautinėmis lokalizavimo bei vertimo bendrovėmis.

Interneto projektai

2000 m. „Tilde IT“ pradėjo savo veiklą interneto projektų kūrimo ir plėtojimo srityje - įkūrė vaizdo medžiagos skelbimo portalą TV.LT, kuriame buvo transliuojamos nacionalinių ir regioninių televizijų laidos, filmai, vaizdo klipai, kino anonsai. Vėliau portalas atsinaujino ir tapo BOMS.LT (Baltic Online Media Store). Pastarajame buvo galima nemokamai pasiklausyti arba nusipirkti Baltijos šalių atlikėjų muzikos kūrinių skaitmeniniu formatu, pažiūrėti televizijos laidas, animacinius, dokumentinius bei trumpametražius filmus, kino anonsus. Taip pat įsigyti lietuviškų vaidybinių filmų bei kito vaizdo turinio skaitmeniniu formatu. Po metų BOMS.LT žengė į naują savo veikos etapą ir pakeitė pavadinimą, išvaizdą bei veiklos kryptį. Nuo šiol tinklalapis vadinasi tv.diena.lt.
Slavko Blagojević

Karjera

Žaidėjas kilęs iš Kroatijos. Karjeros pradžioje atstovavo įvairius klubus gimtinėje. 
Vėliau išvyko į Lietuvą. 2016 m. tapo Vilniaus „Žalgirio“ nariu.
2018 m. gruodžio mėn. pranešta, kad žaidėjas keliasi į Latviją ir atstovaus RFS klubą.
Ūkinė aplinkos teisė

Ūkinė aplinkos teisė (ūkinė aplinkosaugos teisė, ūkinė ekologinė teisė, verslo aplinkosauginė teisė) - ūkinės ir aplinkos teisės (ekologinės) šaka; visuma teisės normų, reguliuojančių ūkinius aplinkos (ūkinės veiklos aplinkosauginius) visuomeninius santykius. Ūkinės aplinkos teisės tikslai - išsaugoti natūralią aplinką, išlaikyti (ekosistemų) funkcionalumą, reguliuojant ūkinę veiklą, jai nustatant ekologinius normatyvus, reikalavimus.